Huwa għalkollox sikur li tixrob l-ilma tal-vit fl-Ewropa, iżda l-UE qed tagħmel dan saħansitra aktar sikur L-UE qed tiżgura li l-ilma tal-vit madwar l-UE jkun tajjeb għax-xorb. Illum, il-Kunsill adotta formalment il-pożizzjoni tiegħu fl-ewwel qari dwar ir-reviżjoni tad-direttiva dwar l-ilma tax-xorb, abbażi tal-kompromess milħuq fin-negozjati bejn il-Kunsill u l-Parlament Ewropew. Skont ir-regoli l-ġodda, għandhom jiġu aġġornati l-istandards ta' kwalità tal-ilma tax-xorb, u jiġi introdott approċċ kosteffettiv ibbażat fuq ir-riskju għas-sorveljanza tal-kwalità tal-ilma. Il-Kunsill introduċa wkoll rekwiżiti tal-iġjene għal materjali li jiġu f'kuntatt mal-ilma tax-xorb, bħal pajpijiet. L-għan huwa li titjieb il-kwalità ta' tali materjali biex jiġi żgurat li s-saħħa tal-bniedem tkun protetta u ma sseħħ ebda kontaminazzjoni. L-ilma tax-xorb sikur u nadif huwa essenzjali. Ninsab kuntenta li nistgħu nipproponu aġġornament tal-istandards ta' kwalità tal-ilma, nintroduċu approċċ ibbażat fuq ir-riskju għas-sorveljanza tal-ilma, intejbu l-informazzjoni li tingħata lill-konsumaturi dwar il-kwalità tal-ilma u ntejbu l-aċċess għall-ilma taċ-ċittadini tal-UE. Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja Il-pożizzjoni tal-Kunsill tindirizza wkoll it-tħassib li qed jikber dwar l-effetti ta' interferenti endokrinali, farmaċewtiċi u mikroplastiċi fuq is-saħħa tal-bniedem billi tintroduċi mekkaniżmu ta' lista ta' sorveljanza. Bil-lista ta' sorveljanza, l-UE ser tkun tista', b'mod dinamiku u flessibbli, timxi fuq għarfien ġdid dwar dawn is-sustanzi u r-rilevanza tagħhom għas-saħħa tal-bniedem. Kuntest u passi li jmiss Ir-reviżjoni hija riżultat dirett tal-ewwel inizjattiva ta' suċċess li qatt saret taċ-ċittadini Ewropej bl-isem "Right2Water". Fl-1 ta' Frar 2018, il-Kummissjoni adottat il-proposta ta' riformulazzjoni tagħha għad-direttiva dwar l-ilma tax-xorb. Il-Kunsill adotta l-pożizzjoni tiegħu dwar il-proposta fil-5 ta' Marzu 2019. Wara saru negozjati bejn il-koleġiżlaturi. Fit-18 ta' Diċembru 2019, intlaħaq qbil proviżorju bejn il-Kunsill u l-Parlament Ewropew, li ġie kkonfermat mill-ambaxxaturi għall-UE tal-istati membri fil-5 ta' Frar 2020. Il-pożizzjoni tal-Kunsill fl-ewwel qari rigward id-direttiva dwar l-ilma tax-xorb adottata llum tirrifletti l-kompromess li ntlaħaq fin-negozjati bejn il-Kunsill u l-Parlament Ewropew, iffaċilitat mill-Kummissjoni. Ladarba jiġu adottati, il-modifiki għad-direttiva attwali dwar l-ilma tax-xorb ser jindirizzaw in-nuqqasijiet kollha identifikati fl-evalwazzjoni REFIT tagħha u jżidu b'mod konsiderevoli l-livell ta' protezzjoni tal-ambjent u tas-saħħa tal-bniedem mill-effetti negattivi tal-ilma tax-xorb ikkontaminat. Din il-pożizzjoni issa tintbagħat lill-Parlament Ewropew biex titħabbar fil-Plenarja tal-PE, jittieħed vot fil-Kumitat għall-Ambjent u mbagħad, bħala pass finali, jittieħed vot mill-Plenarja tal-PE. F'konformità mal-ittra tat-18 ta' Frar 2020 li ntbagħtet mill-President tal-Kumitat għall-Ambjent, is-Saħħa Pubblika u s-Sikurezza tal-Ikel tal-Parlament Ewropew lill-President tal-Kumitat tar-Rappreżentanti Permanenti, il-Parlament Ewropew, fit-tieni qari, għandu japprova l-pożizzjoni tal-Kunsill fl-ewwel qari mingħajr emendi. Din id-direttiva ser tidħol fis-seħħ 20 jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea . Pożizzjoni tal-Kunsill fl-ewwel qari bil-ħsieb tal-adozzjoni ta' direttiva tal-Parlament Ewropew u tal-Kunsill dwar il-kwalità tal-ilma maħsub għall-konsum mill-bniedem (riformulazzjoni) Abbozz ta' Dikjarazzjoni tar-raġunijiet tal-Kunsill Adozzjoni tal-pożizzjoni tal-Kunsill fl-ewwel qari u tad-dikjarazzjoni tar-raġunijiet tal-Kunsill Dikjarazzjonijiet Ilma tax-xorb sikur u nadif: Il-Kunsill japprova ftehim proviżorju li jaġġorna l-istandards ta' kwalità (stqarrija għall-istampa, 05/02/2020) Ara l-paġna tal-laqgħa